แวต-น้ำมันฉุดภาษีสรรพากรครึ่งปียังต่ำเป้า
ครึ่งแรกปีงบ 2560 รัฐเก็บรายได้สูงกว่าเป้า 9,300 ล้าน สรรพากรรีดต่ำเป้า 1.7%
28 เม.ย. 2560

ครึ่งแรกปีงบ 2560 รัฐเก็บรายได้สูงกว่าเป้า 9,300 ล้าน สรรพากรรีดต่ำเป้า 1.7%นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ครึ่งแรกของปีงบประมาณ 2560 (ต.ค. 2559-มี.ค. 2560) รัฐบาลจัดเก็บรายได้สุทธิ 1.04 ล้านล้านบาท สูงกว่าประมาณการ 9,300 ล้านบาท หรือ 0.9%ทั้งนี้ รายได้ที่สูงกว่าประมาณการมาจากการจัดเก็บรายได้ของหน่วยงานอื่นสูงกว่าประมาณการ 2.52 หมื่นล้านบาท หรือ 37.8% และกรมสรรพสามิตนำส่งรายได้สูงกว่าประมาณการ 4,020 ล้านบาท หรือ 1.5% โดยภาษีที่จัดเก็บได้สูงกว่าเป้า ได้แก่ ภาษีน้ำมัน สูงกว่าเป้า 9.3% เนื่องจากการจัดเก็บภาษีน้ำมันเบนซินสูงกว่าประมาณการ รวมถึงภาษีเบียร์ที่จัดเก็บได้สูงกว่าประมาณการ 4,710 ล้านบาท หรือ 11.2%นอกจากนี้ กรมสรรพากรจัดเก็บได้ 7.44 แสนล้านบาท ต่ำกว่าประมาณการ 1.32 หมื่นล้านบาท หรือ 1.7% ภาษีที่จัดเก็บได้ต่ำกว่าเป้า ได้แก่ ภาษีมูลค่าเพิ่ม (แวต) ต่ำกว่าเป้า 1.37 หมื่นล้านบาท หรือ 3.6% ภาษีเงินได้ปิโตรเลียม ต่ำกว่าเป้า 4,600 ล้านบาท หรือ 70.9% แต่ภาษีเงินได้นิติบุคคล สูงกว่าเป้า 8,130 ล้านบาท หรือ 4.9%สำหรับกรมศุลกากรจัดเก็บ รายได้รวม 5.25 หมื่นล้านบาท ต่ำกว่าเป้า 8,330 ล้านบาท หรือ 13.7% เนื่องจากรายได้อากรขาเข้าต่ำกว่าเป้า 15.4%